
A korom aeroszol és jelentősége Budapesten

A tudományos diákköri munkám fő célja a korom részecskék koncentrációjának és tulajdonságainak meghatározása a budapesti PM2,5-mérettartományú aeroszolban. Folyamatos méréseket végeztem az ELTE Kémia Intézetében a Budapest Kutató és Oktató Platformon (BpART) 2014. február 25. és március 11. között két hétig. A szerves szén (OC) és elemi szén (EC) mennyiségét mértem valós idejű RT-OC/EC analizátorral termikus-optikai transzmissziós módszert felhasználva. Az EUSAAR2 hőmérsékleti protokollt alkalmaztam az OC és az EC szétválasztására. 
Megállapítottam, hogy a PM2,5-méretfrakció tömegkoncentrációja 8,4‒55 μg/m3 között változott 26 μg/m3 medián értékkel. Az adatokat összehasonlítottam 2002. április-május között, Budapest belvárosának egyik utcakanyonjában kapott adattal (8,4‒55 μg/m3) [1], ami nagymértékű egyezést eredményezett. Az OC és az EC koncentrációjának mediánja rendre 4,1 μg/m3 és 2,1 μg/m3 volt. Az adatok kisebbek voltak 1,6 tényezővel az említett tavaszi időszakhoz képest, ami összefügg az enyhe téli időszakkal és a mérési helyszínek (belvárosi, nyílt térség, illetve utcakanyon) jellege közötti különbséggel.   A következőekben a koncentráció arányokat vizsgáltam meg. Elsőként az OC és az EC hányadosát, aminek átlagosa és szórása (54±12)% volt. Ez az arány a másodlagos szerves aeroszol járulékra enged következtetni. Az elemi szén járuléka a PM2,5-tömegkoncentráviójához (8,9±2,5)% volt. Szintén a 2002-es tavaszi adatokhoz nyúltam vissza, ahol az EC tömegjáruléka a PM2,5-tömeghez (14±6)% volt [2]. A mi eredményeink kisebbeknek bizonyultak, bár így is viszonylag nagyok más, európai városokhoz képest. A szerves anyag tartalmat az OC koncentrációból számoltam, melyhez a városi, oxidatívabb levegőkörnyezetre jellemző, 1,6-os konverziós faktort használtam. A 2002-ben mért OM/PM arány a PM2,5-tartományban (43±9)% [2]. Ez az érték szerves anyag járulékát adja meg. Az általam mért érték lényegesen kisebbnek bizonyult (26±5)%. A különbséghez a légköri folyamatok mellett az eltérő helyszín és alkalmazott hőmérsékleti protokoll is hozzájárul. További terveim között a kapott analitikai és származtatott eredmények részletesebb kiértékelése és értelmezése szerepel.

